title: Euroopan Parlamentin ja Neuvoston direktiivi (EU) 2019/2177, annettu 18 päivänä joulukuuta 2019, vakuutus- ja jälleenvakuutustoiminnan aloittamisesta ja harjoittamisesta annetun direktiivin 2009/138/EY (Solvenssi II), rahoitusvälineiden markkinoista annetun direktiivin 2014/65/EU sekä rahoitusjärjestelmän käytön estämisestä rahanpesuun tai terrorismin rahoitukseen annetun direktiivin (EU) 2015/849 muuttamisesta (ETA:n kannalta merkityksellinen teksti)

text:
                  27.12.2019

                  FI

                  Euroopan unionin virallinen lehti

                  L 334/155

         EUROOPAN PARLAMENTIN JA NEUVOSTON DIREKTIIVI (EU) 2019/2177,
         annettu 18 päivänä joulukuuta 2019,
         vakuutus- ja jälleenvakuutustoiminnan aloittamisesta ja harjoittamisesta annetun direktiivin 2009/138/EY (Solvenssi II), rahoitusvälineiden markkinoista annetun direktiivin 2014/65/EU sekä rahoitusjärjestelmän käytön estämisestä rahanpesuun tai terrorismin rahoitukseen annetun direktiivin (EU) 2015/849 muuttamisesta
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 53 artiklan 1 kohdan ja 62 artiklan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan keskuspankin lausunnon (1),
         ottavat huomioon Euroopan talous- ja sosiaalikomitean lausunnon (2),
         noudattavat tavallista lainsäätämisjärjestystä (3),
         sekä katsovat seuraavaa:

                     (1)

                     Euroopan parlamentin ja neuvoston direktiivillä 2014/65/EU (4) luodaan raportointipalvelujen tarjoajia koskeva sääntelykehys, ja siinä edellytetään, että kaupankäynnin jälkeisten tietojen raportointipalvelujen tarjoajalla on toimilupa hyväksytyn julkistamisjärjestelyn muodossa. Lisäksi konsolidoitujen kauppatietojen tarjoajan edellytetään tarjoavan konsolidoituja kauppatietoja, jotka kattavat kaiken kaupankäynnin sekä oman pääoman ehtoisilla rahoitusvälineillä että muilla kuin oman pääoman ehtoisilla rahoitusvälineillä kaikkialla unionissa direktiivin 2014/65/EU mukaisesti. Direktiivillä 2014/65/EU myös virallistetaan liiketoimista toimivaltaisille viranomaisille ilmoittamisessa käytettävät kanavat edellyttämällä, että sijoituspalveluyritysten puolesta raportoivalla kolmannella osapuolella on toimilupa hyväksytyn ilmoitusjärjestelmän muodossa.

                     (2)

                     Kaupankäyntitietojen laatu sekä tällaisten tietojen käsittelyn ja tarjoamisen laatu, rajatylittävä tietojen käsittely ja tarjoaminen mukaan lukien, on erityisen tärkeää Euroopan parlamentin ja neuvoston asetuksen (EU) N:o 600/2014 (5) päätavoitteen saavuttamiseksi eli rahoitusmarkkinoiden avoimuuden lisäämiseksi. Täsmällisten kaupankäyntitietojen avulla käyttäjät saavat yleiskäsityksen kaupankäyntitoiminnasta unionin rahoitusmarkkinoilla ja toimivaltaiset viranomaiset saavat tarkat ja kattavat tiedot liiketoimista. Kun huomioon otetaan tietojen käsittelyn rajatylittävä ulottuvuus, tietoon liittyvän toimivallan keskittämisen hyödyt – myös mahdolliset mittakaavaedut – ja valvontakäytäntöjen mahdollisten erojen haitallinen vaikutus sekä kaupankäyntitietojen laatuun että raportointipalvelujen tarjoajien tehtäviin, on aiheellista siirtää raportointipalvelujen tarjoajien valvonta ja toimilupien myöntäminen sekä tietojenkeruuvaltuudet kansallisilta viranomaisilta Euroopan parlamentin ja neuvoston asetuksella (EU) N:o 1095/2010 (6) perustetun Euroopan valvontaviranomaisen (Euroopan arvopaperimarkkinaviranomainen), jäljempänä ”arvopaperimarkkinaviranomainen”, hoidettavaksi muun kuin hyväksytyn ilmoitusjärjestelmän tai hyväksytyn julkistamisjärjestelyn osalta, joita koskee asetuksen (EU) N:o 600/2014 mukainen poikkeus.

                     (3)

                     Tällaisten valtuuksien johdonmukainen siirtäminen edellyttää, että raportointipalvelujen tarjoajien toimintaa koskeviin vaatimuksiin sekä raportointipalvelujen tarjoajia koskeviin toimivaltaisten viranomaisten toimivaltuuksiin liittyvät asiaankuuluvat direktiivin 2014/65/EU säännökset kumotaan ja kyseiset säännökset lisätään asetukseen (EU) N:o 600/2014.

                     (4)

                     Raportointipalvelujen tarjoajien valvonnan ja toimilupien myöntämisen siirtäminen arvopaperimarkkinaviranomaiselle muun kuin hyväksytyn ilmoitusjärjestelmän tai hyväksytyn julkistamisjärjestelyn osalta, joita koskee asetuksen (EU) N:o 600/2014 mukainen poikkeus, sopii arvopaperimarkkinaviranomaisen tehtäviin. Tiedonkeruuvaltuuksien, toimilupien myöntämisen ja valvonnan siirtäminen toimivaltaisilta viranomaisilta arvopaperimarkkinaviranomaiselle on tarkemmin sanottuna tärkeäksi avuksi muissa tehtävissä, joita arvopaperimarkkinaviranomainen hoitaa asetuksen (EU) N:o 600/2014 mukaisesti ja joita ovat esimerkiksi markkinoiden valvonta, väliaikaisten interventiotoimien toteuttamisvaltuudet ja positionhallintavaltuudet, ja sillä varmistetaan kauppaa edeltävien ja kaupan jälkeisten avoimuusvaatimusten noudattaminen.

                     (5)

                     Euroopan parlamentin ja neuvoston direktiivissä 2009/138/EY (7) säädetään, että vakavaraisuuspääomavaatimusta koskevan riskisuuntautuneen lähestymistavan mukaisesti erityisolosuhteissa vakuutus- ja jälleenvakuutusyritysten sekä vakuutus- ja jälleenvakuutusyritysryhmien on mahdollista käyttää standardikaavan sijasta sisäisiä malleja tämän vaatimuksen laskemiseen.

                     (6)

                     Direktiivissä 2009/138/EY säädetään volatiliteettikorjauksen maakohtaisesta osatekijästä. Sen varmistamiseksi, että tämä maakohtainen osatekijä vähentää tehokkaasti joukkovelkakirjalainojen liioiteltujen korkomarginaalien vaikutusta asianomaisessa maassa, olisi maakohtaisen osatekijän aktivoinnille vahvistettava asianmukainen riskikorjatun maamarginaalin kynnysarvo.

                     (7)

                     Rajatylittävän vakuutustoiminnan kasvun vuoksi on tarpeen vahvistaa, erityisesti varhaisessa vaiheessa, unionin oikeuden johdonmukaista soveltamista rajatylittävässä vakuutustoiminnassa. Tätä varten valvontaviranomaisten sekä Euroopan parlamentin ja neuvoston asetuksella (EU) N:o 1094/2010 (8) perustetun Euroopan valvontaviranomaisen (Euroopan vakuutus- ja lisäeläkeviranomainen), jäljempänä ”vakuutus- ja lisäeläkeviranomainen”, välistä tietojenvaihtoa ja yhteistyötä olisi lujitettava. Erityisesti ilmoittamisvaatimuksista merkittävän rajatylittävän vakuutustoiminnan tai kriisitilanteen yhteydessä sekä yhteistyöfoorumien perustamista koskevista edellytyksistä olisi säädettävä tapauksissa, joissa suunniteltu rajatylittävä vakuutustoiminta on merkittävää. Rajatylittävän vakuutustoiminnan merkittävyyttä arvioitaessa olisi otettava huomioon vuotuinen bruttomääräinen vakuutusmaksutulo vastaanottavassa jäsenvaltiossa verrattuna kyseisen vakuutusyhtiön koko vuotuiseen bruttomääräiseen vakuutusmaksutuloon, vaikutukset vakuutuksenottajien suojaan vastaanottavassa jäsenvaltiossa ja kyseisen vakuutusyhtiön sivuliikkeen tai toiminnan vaikutukset vastaanottavan jäsenvaltion markkinoihin palvelujen tarjoamisen vapauden osalta. Yhteistyöfoorumit ovat tehokas keino vahvistaa ja nopeuttaa valvontaviranomaisten välistä yhteistyötä ja siten parantaa kuluttajansuojaa. Toimilupia, valvontaa ja täytäntöönpanoa koskevat päätökset kuuluvat kuitenkin edelleen kotijäsenvaltion valvontaviranomaisen toimivaltaan.

                     (8)

                     Vakuutus- ja lisäeläkeviranomaisen olisi perustettava ja koordinoitava yhteistoimintafoorumeja, kun rajatylittävä vakuutustoiminta on vastaanottavan jäsenvaltion markkinoiden kannalta merkittävää ja edellyttää kotijäsenvaltion ja vastaanottavan jäsenvaltion valvontaviranomaisten välistä tiivistä yhteistoimintaa, erityisesti tapauksissa, joissa voi olla riski, että vakuutuksenantaja kohtaa taloudellisia vaikeuksia, joilla voi olla kielteisiä vaikutuksia vakuutuksenottajiin ja kolmansiin osapuoliin.

                     (9)

                     Koska vakuutus- ja lisäeläkeviranomainen korvaa Euroopan vakuutus- ja työeläkevalvontaviranomaisten komitean, direktiivistä 2009/138/EY olisi poistettava viittaukset Euroopan vakuutus- ja työeläkevalvontaviranomaisten komiteaan.

                     (10)

                     Euroopan parlamentin ja neuvoston asetukseen (EU) N:o 1093/2010 (9) tehtyjen muutosten jälkeen kyseisellä asetuksella perustetulla Euroopan valvontaviranomaisella (Euroopan pankkiviranomainen), jäljempänä ”pankkiviranomainen”, on uusi rooli rahoitusjärjestelmän käytön estämisessä rahanpesuun tai terrorismin rahoitukseen, minkä vuoksi Euroopan parlamentin ja neuvoston direktiiviin (EU) 2015/849 (10) on tehtävä muutoksia.

                     (11)

                     Direktiivejä 2009/138/EY, 2014/65/EU ja (EU) 2015/849 olisi sen vuoksi muutettava vastaavasti,

               OVAT HYVÄKSYNEET TÄMÄN DIREKTIIVIN:

            1 artikla
            Muutokset direktiiviin 2014/65/EU
            Muutetaan direktiivi 2014/65/EU seuraavasti:

                        1)

                        Muutetaan 1 artikla seuraavasti:

                                    a)

                                    korvataan 1 kohta seuraavasti:

                                       ”1.   Tätä direktiiviä sovelletaan sijoituspalveluyrityksiin, markkinoiden ylläpitäjiin ja kolmansien maiden yrityksiin, jotka tarjoavat sijoituspalveluja tai harjoittavat sijoitustoimintaa unionissa sinne perustetun sivuliikkeen välityksellä.”;

                                    b)

                                    kumotaan 2 kohdan d alakohta.

                        2)

                        Muutetaan 4 artiklan 1 kohta seuraavasti:

                                    a)

                                    korvataan 36 ja 37 alakohta seuraavasti:

                                                ”36)

                                                ’ylimmällä hallintoelimellä’ sijoituspalveluyrityksen, markkinoiden ylläpitäjän tai asetuksen (EU) N:o 600/2014 2 artiklan 1 kohdan 36 a alakohdassa määritellyn raportointipalvelujen tarjoajan yhtä tai useampaa kansallisen lainsäädännön mukaisesti nimettyä elintä, jolla on toimivalta vahvistaa yhteisön strategia, tavoitteet ja yleinen johtaminen, joka valvoo ja seuraa johdon päätöksentekoa ja johon kuuluu yhteisön liiketoimintaa tosiasiallisesti johtavia henkilöitä.
                                                Jos tässä direktiivissä viitataan ylimpään hallintoelimeen ja kansallisessa lainsäädännössä ylimmän hallintoelimen johto- tai valvontatehtävät on annettu eri elimille tai yhden elimen eri jäsenille, jäsenvaltion on yksilöitävä ylimmän hallintoelimen asiasta vastaavat elimet tai jäsenet kansallisen lainsäädäntönsä mukaisesti, jollei tässä direktiivissä toisin säädetä;

                                                37)

                                                ’toimivalla johdolla’ luonnollisia henkilöitä, jotka vastaavat sijoituspalveluyrityksen, markkinoiden ylläpitäjän tai asetuksen (EU) N:o 600/2014 2 artiklan 1 kohdan 36 a alakohdassa määritellyn raportointipalvelujen tarjoajan päivittäisestä johtamisesta ja ovat siitä tili- ja vastuuvelvollisia ylimmälle hallintoelimelle, mukaan lukien niiden käytänteiden toteuttaminen, jotka koskevat palvelujen ja tuotteiden jakelua asiakkaille yrityksen ja sen henkilöstön toimesta;”;

                                    b)

                                    kumotaan 52, 53 ja 54 alakohta, 55 alakohdan c alakohta sekä 63 alakohta.

                        3)

                        Lisätään 22 artiklaan kohta seuraavasti:
                        ”Jäsenvaltioiden on varmistettava, että kun toimivaltaisten viranomaisten tehtävänä on myöntää toimilupa hyväksyttyjen julkistamisjärjestelyjen, sellaisena kuin ne ovat määriteltyinä asetuksen (EU) N:o 600/2014 2 artiklan 1 kohdan 34 alakohdassa kyseisen asetuksen 2 artiklan 3 kohdan mukaisin poikkeuksin, tai hyväksyttyjen ilmoitusjärjestelmien, sellaisena kuin ne ovat määriteltyinä kyseisen asetuksen 2 artiklan 1 alakohdan 36 alakohdassa kyseisen asetuksen 2 artiklan 3 kohdan mukaisin poikkeuksin, toiminnalle ja valvoa sitä, ne valvovat kyseisten hyväksyttyjen julkistamisjärjestelyjen tai hyväksyttyjen ilmoitusjärjestelmien toimintaa arvioidakseen, täyttyvätkö mainitussa asetuksessa säädetyt toiminnan harjoittamista koskevat edellytykset. Jäsenvaltioiden on varmistettava, että aiheelliset toimenpiteet toteutetaan, jotta toimivaltaiset viranomaiset voivat hankkia tarvittavat tiedot arvioidakseen, täyttävätkö hyväksytyt julkistamisjärjestelyt tai hyväksytyt ilmoitusjärjestelmät edellä mainitut velvoitteet.”

                        4)

                        Kumotaan V osasto.

                        5)

                        Muutetaan 70 artikla seuraavasti:

                                    a)

                                    muutetaan 3 kohta seuraavasti:

                                                i)

                                                kumotaan a alakohdan xxxvii–xxxx alakohta;

                                                ii)

                                                lisätään b alakohtaan alakohta seuraavasti:

                                                            ”xxa)

                                                            27 f artiklan 1, 2 ja 3 kohta, 27 g artiklan 1–5 kohta ja 27 i artiklan 1–4 kohta, jos hyväksyttyä julkistamisjärjestelyä tai hyväksyttyä ilmoitusjärjestelmää koskee 2 artiklan 3 kohdan mukainen poikkeus;”;

                                    b)

                                    korvataan 4 kohdan a ja b alakohta seuraavasti:

                                                ”a)

                                                tämän direktiivin 5 artikla tai 6 artiklan 2 kohta tai 34, 35, 39 tai 44 artikla; tai

                                                b)

                                                asetuksen (EU) N:o 600/2014 7 artiklan 1 kohdan kolmas virke tai kyseisen asetuksen 11 artiklan 1 kohta, ja jos hyväksyttyä julkistamisjärjestelyä tai hyväksyttyä ilmoitusjärjestelmää koskee kyseisen asetuksen 2 artiklan 3 kohdan mukainen poikkeus, kyseisen asetuksen 27 b artikla.”;

                                    c)

                                    korvataan 6 kohdan c alakohta seuraavasti:

                                                ”c)

                                                laitoksen toimiluvan peruuttaminen tai voimassaolon keskeyttäminen tämän direktiivin 8 ja 43 artiklan mukaisesti, kun on kyse sijoituspalveluyrityksestä, markkinoiden ylläpitäjästä, jolla on toimilupa ylläpitää monenkeskistä kaupankäyntijärjestelmää tai organisoitua kaupankäyntijärjestelmää, tai säännellyistä markkinoista, ja jos hyväksyttyä julkistamisjärjestelyä tai hyväksyttyä ilmoitusjärjestelmää koskee asetuksen (EU) N:o 600/2014 2 artiklan 3 kohdan mukainen poikkeus, toimiluvan peruuttaminen tai voimassaolon keskeyttäminen kyseisen asetuksen 27 e artiklan mukaisesti;”.

                        6)

                        Korvataan 71 artiklan 6 kohta seuraavasti:

                           ”6.   Jos julkistettu rikosoikeudellinen tai hallinnollinen seuraamus koskee sijoituspalveluyritystä, markkinoiden ylläpitäjää, sijoituspalvelujen ja -toiminnan tai oheispalvelujen osalta luottolaitosta tai kolmannen maan yritysten sivuliikettä, joka on saanut toimiluvan tämän direktiivin mukaisesti, tai hyväksyttyä julkistamisjärjestelyä tai hyväksyttyä ilmoitusjärjestelmää, jolle on myönnetty toimilupa asetuksen (EU) N:o 600/2014 mukaisesti ja jota koskee mainitun asetuksen 2 artiklan 3 kohdan mukainen poikkeus, arvopaperimarkkinaviranomainen lisää maininnan julkistetusta seuraamuksesta asianomaiseen rekisteriin.”

                        7)

                        Korvataan 77 artiklan 1 kohdan ensimmäisen alakohdan johdantokappale seuraavasti:
                        ”Jäsenvaltioiden on säädettävä vähimmäisvaatimuksena, että jokainen henkilö, joka on Euroopan parlamentin ja neuvoston direktiivin 2006/43/EY (*1) mukaisesti valtuutettu ja joka suorittaa sijoituspalveluyrityksessä, säännellyllä markkinalla tai hyväksytyssä julkistamisjärjestelyssä tai hyväksytyssä ilmoitusjärjestelmässä, jolle on myönnetty toimilupa asetuksen (EU) N:o 600/2014 mukaisesti ja jota koskee mainitun asetuksen 2 artiklan 3 kohdan mukainen poikkeus, direktiivin 2013/34/EU 34 artiklassa tai direktiivin 2009/65/EY 73 artiklassa tarkoitettua tehtävää tai muuta lakisääteistä tehtävää, on velvollinen viipymättä ilmoittamaan toimivaltaisille viranomaisille tuota yritystä koskevista seikoista tai päätöksistä, jotka kyseinen henkilö on saanut tietoonsa tehtäväänsä suorittaessaan ja jotka saattavat:

                           (*1)  Euroopan parlamentin ja neuvoston direktiivi 2006/43/EY, annettu 17 päivänä toukokuuta 2006, tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta (EUVL L 157, 9.6.2006, s. 87).”"

                        8)

                        Muutetaan 89 artikla seuraavasti:

                                    a)

                                    korvataan 2 ja 3 kohta seuraavasti:

                                       ”2.   Siirretään komissiolle 2 päivästä heinäkuuta 2014 määräämättömäksi ajaksi 2 artiklan 3 kohdassa, 4 artiklan 1 kohdan 2 alakohdan toisessa alakohdassa, 4 artiklan 2 kohdassa, 13 artiklan 1 kohdassa, 16 artiklan 12 kohdassa, 23 artiklan 4 kohdassa, 24 artiklan 13 kohdassa, 25 artiklan 8 kohdassa, 27 artiklan 9 kohdassa, 28 artiklan 3 kohdassa, 30 artiklan 5 kohdassa, 31 artiklan 4 kohdassa, 32 artiklan 4 kohdassa, 33 artiklan 8 kohdassa, 52 artiklan 4 kohdassa, 54 artiklan 4 kohdassa, 58 artiklan 6 kohdassa ja 79 artiklan 8 kohdassa tarkoitettu valta antaa delegoituja säädöksiä.

                                       3.   Euroopan parlamentti tai neuvosto voi milloin tahansa peruuttaa 2 artiklan 3 kohdassa, 4 artiklan 1 kohdan 2 alakohdan toisessa alakohdassa, 4 artiklan 2 kohdassa, 13 artiklan 1 kohdassa, 16 artiklan 12 kohdassa, 23 artiklan 4 kohdassa, 24 artiklan 13 kohdassa, 25 artiklan 8 kohdassa, 27 artiklan 9 kohdassa, 28 artiklan 3 kohdassa, 30 artiklan 5 kohdassa, 31 artiklan 4 kohdassa, 32 artiklan 4 kohdassa, 33 artiklan 8 kohdassa, 52 artiklan 4 kohdassa, 54 artiklan 4 kohdassa, 58 artiklan 6 kohdassa ja 79 artiklan 8 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.”;

                                    b)

                                    korvataan 5 kohta seuraavasti:

                                       ”5.   Edellä olevan 2 artiklan 3 kohdan, 4 artiklan 1 kohdan 2 alakohdan toisen alakohdan, 4 artiklan 2 kohdan, 13 artiklan 1 kohdan, 16 artiklan 12 kohdan, 23 artiklan 4 kohdan, 24 artiklan 13 kohdan, 25 artiklan 8 kohdan, 27 artiklan 9 kohdan, 28 artiklan 3 kohdan, 30 artiklan 5 kohdan, 31 artiklan 4 kohdan, 32 artiklan 4 kohdan, 33 artiklan 8 kohdan, 52 artiklan 4 kohdan, 54 artiklan 4 kohdan, 58 artiklan 6 kohdan tai 79 artiklan 8 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kolmen kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kolmella kuukaudella.”

                        9)

                        Kumotaan 90 artiklan 2 ja 3 kohta.

                        10)

                        Korvataan 93 artiklan 1 kohdan toinen alakohta seuraavasti:
                        ”Jäsenvaltioiden on sovellettava näitä säännöksiä 3 päivästä tammikuuta 2018.”

                        11)

                        Poistetaan liitteessä I oleva D osa.

            2 artikla
            Muutokset direktiiviin 2009/138/EY
            Muutetaan direktiivi 2009/138/EY seuraavasti:

                        1)

                        Korvataan 77 d artiklan 4 kohdan ensimmäinen virke seuraavasti:
                        ”Kunkin asiaankuuluvan maan osalta 3 kohdassa tarkoitettua riskittömien korkojen volatiliteettikorjausta kyseisen maan valuutan kohdalla on ennen 65 prosentin kertoimen soveltamista korotettava riskikorjatun maamarginaalin ja kaksinkertaisen riskikorjatun valuuttamarginaalin erotuksella aina, kun kyseinen erotus on positiivinen ja riskikorjattu maamarginaali on suurempi kuin 85 peruspistettä.”

                        2)

                        Lisätään 112 artiklaan kohta seuraavasti:

                           ”3 a.   Valvontaviranomaisten on ilmoitettava vakuutus- ja lisäeläkeviranomaiselle kaikista sisäisen mallin käyttöä ja muuttamista koskevista hakemuksista asetuksen (EU) N:o 1094/2010 35 artiklan 1 kohdan mukaisesti. Vakuutus- ja lisäeläkeviranomainen voi yhden tai useamman asianomaisen valvontaviranomaisen pyynnöstä antaa teknistä apua sitä pyytäneille valvontaviranomaisille hakemuksia koskevien päätösten osalta mainitun asetuksen 8 artiklan 1 kohdan b alakohdan mukaisesti.”

                        3)

                        Lisätään I osaston VIII lukuun jakso seuraavasti:
                        ”2 a jakso

                              ilmoitukset ja yhteistoimintafoorumit

                           152 a artikla
                           Ilmoitukset

                              1.   Jos kotijäsenvaltion valvontaviranomainen aikoo antaa toimiluvan sellaiselle vakuutus- tai jälleenvakuutusyritykselle, jonka toimintasuunnitelma osoittaa, että osaa sen liiketoiminnasta harjoitetaan palvelujen tarjoamisen vapauden tai sijoittautumisvapauden perusteella toisessa jäsenvaltiossa, ja jos kyseinen toimintasuunnitelma osoittaa myös, että tällä toiminnalla on todennäköisesti merkitystä vastaanottavan jäsenvaltion markkinoille, kotijäsenvaltion valvontaviranomaisen on ilmoitettava asiasta vakuutus- ja lisäeläkeviranomaiselle ja asianomaisen vastaanottavan jäsenvaltion valvontaviranomaiselle.

                              2.   Kotijäsenvaltion valvontaviranomaisen on, 1 kohdassa säädetyn ilmoituksen lisäksi, ilmoitettava vakuutus- ja lisäeläkeviranomaiselle ja asianomaisen vastaanottavan jäsenvaltion valvontaviranomaiselle myös, jos se havaitsee rahoitusedellytysten heikentymistä tai muita kehittymässä olevia riskejä, joita vakuutus- tai jälleenvakuutusyritys palvelujen tarjoamisen vapauden tai sijoittautumisvapauden perusteella harjoittamansa liiketoiminnan vuoksi aiheuttaa ja joilla voi olla rajatylittävä vaikutus. Vastaanottavan jäsenvaltion valvontaviranomainen voi myös ilmoittaa asianomaisen kotijäsenvaltion valvontaviranomaiselle, jos sillä on kuluttajansuojaan liittyviä vakavia ja perusteltuja huolenaiheita. Valvontaviranomaiset voivat antaa asian vakuutus- ja lisäeläkeviranomaisen käsiteltäväksi ja pyytää sen apua tilanteissa, joissa kahdenvälistä ratkaisua ei voida saada aikaan.

                              3.   Edellä 1 ja 2 kohdassa tarkoitettujen ilmoitusten on oltava riittävän yksityiskohtaisia, jotta voidaan suorittaa asianmukainen arviointi.

                              4.   Edellä 1 ja 2 kohdassa tarkoitetut ilmoitukset eivät rajoita kotijäsenvaltion ja vastaanottavan jäsenvaltion valvontaviranomaisille tässä direktiivissä säädettyä valvontatoimeksiantoa.

                           152 b artikla
                           Yhteistoimintafoorumit

                              1.   Vakuutus- ja lisäeläkeviranomainen voi siinä tapauksessa, että sillä on perusteltua syytä olla huolissaan vakuutuksenottajille aiheutuvista kielteisistä vaikutuksista, omasta aloitteestaan tai yhden tai useamman asianomaisen valvontaviranomaisen pyynnöstä perustaa yhteistoimintafoorumin ja koordinoida sitä asianomaisten valvontaviranomaisten välisen tietojenvaihdon ja yhteistoiminnan tehostamiseksi, jos vakuutus- tai jälleenvakuutusyritys harjoittaa tai aikoo harjoittaa toimintaa, joka perustuu palvelujen tarjoamisen vapauteen tai sijoittautumisvapauteen ja

                                          a)

                                          tällaisella toiminnalla on merkitystä vastaanottavan jäsenvaltion markkinoille;

                                          b)

                                          jos kotijäsenvaltion valvontaviranomainen on antanut 152 a artiklan 2 kohdan mukaisen ilmoituksen rahoitusedellytysten heikentymisestä tai muista kehittymässä olevista riskeistä; tai

                                          c)

                                          jos asia on annettu 152 a artiklan 2 kohdan mukaisesti vakuutus- ja lisäeläkeviranomaisen käsiteltäväksi.

                              2.   Edellä oleva 1 kohta ei rajoita asianomaisten valvontaviranomaisten oikeutta perustaa yhteistoimintafoorumi, jos ne kaikki sopivat sen perustamisesta.

                              3.   Yhteistoimintafoorumin perustaminen 1 ja 2 kohdan mukaisesti ei rajoita kotijäsenvaltion ja vastaanottavan jäsenvaltion valvontaviranomaisille tässä direktiivissä säädettyä valvontatoimeksiantoa.

                              4.   Rajoittamatta asetuksen (EU) N:o 1094/2010 35 artiklan soveltamista asianomaisten valvontaviranomaisten on toimitettava vakuutus- ja lisäeläkeviranomaisen pyynnöstä kaikki tarpeelliset tiedot oikea-aikaisesti, jotta yhteistoimintafoorumi voi toimia asianmukaisesti.”

                        4)

                        Muutetaan 231 artikla seuraavasti:

                                    a)

                                    korvataan 1 kohdan kolmas alakohta seuraavasti:
                                    ”Ryhmävalvojan on viipymättä ilmoitettava muille valvontaviranomaisten kollegion jäsenille, vakuutus- ja lisäeläkeviranomainen mukaan lukien, hakemuksen vastaanottamisesta ja toimitettava kyseisille jäsenille täydellinen hakemus, yrityksen toimittamat asiakirjat mukaan lukien. Vakuutus- ja lisäeläkeviranomainen voi yhden tai useamman asianomaisen valvontaviranomaisen pyynnöstä antaa teknistä apua sitä pyytäneille valvontaviranomaisille hakemuksia koskevien päätösten osalta asetuksen (EU) N:o 1094/2010 8 artiklan 1 kohdan b alakohdan mukaisesti.”;

                                    b)

                                    korvataan 3 kohdan kolmannen alakohdan ensimmäinen virke seuraavasti:
                                    ”Jos vakuutus- ja lisäeläkeviranomainen ei tee tämän kohdan toisessa alakohdassa tarkoitettua päätöstä asetuksen (EU) N:o 1094/2010 19 artiklan 3 kohdan mukaisesti, ryhmävalvojan on tehtävä lopullinen päätös.”

                        5)

                        Korvataan 237 artiklan 3 kohdan kolmannen alakohdan ensimmäinen virke seuraavasti:
                        ”Jos vakuutus- ja lisäeläkeviranomainen ei tee tämän kohdan toisessa alakohdassa tarkoitettua päätöstä asetuksen (EU) N:o 1094/2010 19 artiklan 3 kohdan mukaisesti, ryhmävalvojan on tehtävä lopullinen päätös.”

                        6)

                        Kumotaan 248 artiklan 4 kohdan kolmas alakohta.

            3 artikla
            Muutokset direktiiviin (EU) 2015/849
            Muutetaan direktiivi (EU) 2015/849 seuraavasti:

                        1)

                        Muutetaan 6 artikla seuraavasti:

                                    a)

                                    korvataan 3 kohta seuraavasti:

                                       ”3.   Komissio asettaa 1 kohdassa tarkoitetun kertomuksen jäsenvaltioiden ja ilmoitusvelvollisten saataville, jotta näiden olisi helpompi tunnistaa rahanpesun ja terrorismin rahoituksen riski, saada siitä käsitys ja hallita ja vähentää sitä ja jotta muiden sidosryhmien, mukaan luettuina kansalliset lainsäätäjät, Euroopan parlamentti, Euroopan parlamentin ja neuvoston asetuksella (EU) N:o 1093/2010 (*2) perustettu Euroopan valvontaviranomainen (Euroopan pankkiviranomainen), jäljempänä ’pankkiviranomainen’, ja EU:n rahanpesun selvittelykeskusten edustajat, olisi helpompi saada käsitys kyseisistä riskeistä. Kertomus on julkistettava viimeistään kuuden kuukauden kuluttua siitä, kun se on asetettu jäsenvaltioiden saataville, lukuun ottamatta niitä kertomuksen osia, jotka sisältävät luottamuksellisia tietoja.

                                       (*2)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).”;"

                                    b)

                                    korvataan 5 kohdan toinen virke seuraavasti:
                                    ”Tämän jälkeen pankkiviranomainen toimittaa lausunnon joka toinen vuosi.”

                        2)

                        Muutetaan 7 artikla seuraavasti:

                                    a)

                                    korvataan 2 kohdan toinen virke seuraavasti:
                                    ”Viranomaisen nimi tai mekanismin kuvaus on ilmoitettava komissiolle, pankkiviranomaiselle ja muille jäsenvaltioille.”;

                                    b)

                                    korvataan 5 kohdan ensimmäinen virke seuraavasti:

                                       ”5.   Jäsenvaltioiden on asetettava riskiarvioidensa tulokset, mukaan luettuina niiden ajan tasalle saatetut osat, komission, pankkiviranomaisen ja muiden jäsenvaltioiden saataville.”

                        3)

                        Korvataan 17 artiklan ensimmäinen virke seuraavasti:
                        ”Euroopan valvontaviranomaiset antavat viimeistään 26 päivänä kesäkuuta 2017 toimivaltaisille viranomaisille sekä luotto- ja finanssilaitoksille asetuksen (EU) N:o 1093/2010 16 artiklan mukaisesti ohjeet huomioon otettavista riskitekijöistä ja toteutettavista toimenpiteistä tilanteissa, joissa on aiheellista toteuttaa yksinkertaistettuja asiakkaan tuntemisvelvollisuutta koskevia toimenpiteitä. Pankkiviranomainen antaa tarvittaessa tällaiset ohjeet 1 päivästä tammikuuta 2020 alkaen.”

                        4)

                        Korvataan 18 artiklan 4 kohdan ensimmäinen virke seuraavasti:

                           ”4.   Euroopan valvontaviranomaiset antavat viimeistään 26 päivänä kesäkuuta 2017 toimivaltaisille viranomaisille sekä luotto- ja finanssilaitoksille asetuksen (EU) N:o 1093/2010 16 artiklan mukaisesti ohjeet huomioon otettavista riskitekijöistä ja toteutettavista toimenpiteistä tilanteissa, joissa on aiheellista toteuttaa tehostettuja asiakkaan tuntemisvelvollisuutta koskevia toimenpiteitä. Pankkiviranomainen antaa tarvittaessa tällaiset ohjeet 1 päivästä tammikuuta 2020 alkaen.”

                        5)

                        Korvataan 41 artiklan 1 kohta seuraavasti:

                           ”1.   Tämän direktiivin mukaiseen henkilötietojen käsittelyyn sovelletaan Euroopan parlamentin ja neuvoston asetuksia (EU) 2016/679 (*3) ja (EU) 2018/1725 (*4).

                           (*3)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1)."

                           (*4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).”"

                        6)

                        Muutetaan 45 artikla seuraavasti:

                                    a)

                                    korvataan 4 kohta seuraavasti:

                                       ”4.   Jäsenvaltioiden ja pankkiviranomaisen on ilmoitettava toisilleen tapauksista, joissa kolmannen maan lainsäädännössä ei sallita 1 kohdassa edellytettyjen toimintaperiaatteiden ja menettelyjen täytäntöönpanoa. Tällaisissa tapauksissa ratkaisuun voidaan pyrkiä koordinoiduilla toimilla. Arvioidessaan, mitkä kolmannet maat eivät salli 1 kohdassa edellytettyjen toimintaperiaatteiden ja menettelyjen täytäntöönpanoa, jäsenvaltioiden ja pankkiviranomaisen on otettava huomioon mahdolliset oikeudelliset rajoitukset, jotka saattavat estää kyseisten toimintaperiaatteiden ja menettelyjen asianmukaisen täytäntöönpanon, mukaan luettuina salassapitovelvollisuus, tietosuoja ja muut rajoitukset, jotka rajoittavat sellaisten tietojen vaihtoa, jotka saattavat olla tätä varten merkityksellisiä.”;

                                    b)

                                    korvataan 6 kohta seuraavasti:

                                       ”6.   Pankkiviranomainen laatii luonnokset teknisiksi sääntelystandardeiksi, joissa määritetään tarkemmin, minkä tyyppisiä 5 kohdassa tarkoitetut lisätoimenpiteet ovat ja mitä vähimmäistoimia luotto- ja finanssilaitosten on toteutettava, jos kolmannen maan lainsäädännössä ei sallita 1 ja 3 kohdassa edellytettyjen toimenpiteiden täytäntöönpanoa.
                                       Pankkiviranomainen toimittaa ensimmäisessä alakohdassa tarkoitetut teknisten sääntelystandardien luonnokset komissiolle viimeistään 26 päivänä joulukuuta 2016.”;

                                    c)

                                    korvataan 10 kohta seuraavasti:

                                       ”10.   Pankkiviranomainen laatii teknisten sääntelystandardien luonnokset perusteista, joilla määritetään olosuhteet, joissa 9 kohdan mukaisen keskitetyn yhteyspisteen perustaminen on aiheellista, sekä tällaisen yhteyspisteen tehtävistä.
                                       Pankkiviranomainen toimittaa ensimmäisessä alakohdassa tarkoitetut teknisten sääntelystandardien luonnokset komissiolle viimeistään 26 päivänä kesäkuuta 2017.”

                        7)

                        Muutetaan 48 artikla seuraavasti:

                                    a)

                                    korvataan 1 a kohdan toisen alakohdan kolmas virke seuraavasti:
                                    ”Jäsenvaltioiden finanssivalvontaviranomaisten on myös toimittava yhteyspisteenä pankkiviranomaiselle.”;

                                    b)

                                    korvataan 10 kohdan ensimmäinen virke seuraavasti:

                                       ”10.   Euroopan valvontaviranomaiset antavat viimeistään 26 päivänä kesäkuuta 2017 toimivaltaisille viranomaisille asetuksen (EU) N:o 1093/2010 16 artiklan mukaisesti ohjeet valvontaa koskevan riskiperusteisen lähestymistavan ominaisuuksista ja riskiperusteisen valvonnan yhteydessä toteutettavista toimista. Pankkiviranomainen antaa tarvittaessa tällaiset ohjeet 1 päivästä tammikuuta 2020 alkaen.”

                        8)

                        Korvataan VI luvun 3 jakson II alajakson otsikko seuraavasti:
                        ”Yhteistyö pankkiviranomaisen kanssa”.

                        9)

                        Korvataan 50 artikla seuraavasti:

                           ”50 artikla

                           Toimivaltaisten viranomaisten on toimitettava pankkiviranomaiselle kaikki tiedot, joita se tarvitsee tämän direktiivin mukaisten tehtäviensä hoitamiseen.”

                        10)

                        Muutetaan 62 artikla seuraavasti:

                                    a)

                                    korvataan 1 kohta seuraavasti:

                                       ”1.   Jäsenvaltioiden on varmistettava, että niiden toimivaltaiset viranomaiset ilmoittavat pankkiviranomaiselle kaikista luotto- ja finanssilaitoksille 58 ja 59 artiklan mukaisesti määrätyistä hallinnollisista seuraamuksista ja toimenpiteistä, myös niitä koskevasta mahdollisesta muutoksenhausta ja sen tuloksesta.”;

                                    b)

                                    korvataan 3 kohta seuraavasti:

                                       ”3.   Pankkiviranomainen ylläpitää verkkosivustoa, jossa on linkit kunkin toimivaltaisen viranomaisen julkaisemiin tietoihin luotto- ja finanssilaitoksille 60 artiklan mukaisesti määrätyistä hallinnollisista seuraamuksista ja toimenpiteistä, ja ilmoittaa ajanjakson, jonka ajan kukin jäsenvaltio julkaisee hallinnolliset seuraamukset ja toimenpiteet.”

            4 artikla
            Saattaminen osaksi kansallista lainsäädäntöä

               1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 2021. Niiden on toimitettava viipymättä tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               2.   Jäsenvaltioiden on annettava ja julkaistava tämän direktiivin 2 artiklan 1 kohdan noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 2020. Niiden on toimitettava viipymättä tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3.   Jäsenvaltioiden on sovellettava 1 artiklan säännöksiä 1 päivästä tammikuuta 2022 ja 2 ja 3 artiklan säännöksiä 30 päivästä kesäkuuta 2021. Jäsenvaltioiden on sovellettava 2 artiklan 1 kohdan säännöksiä viimeistään 1 päivänä heinäkuuta 2020.

               4.   Edellä 1 ja 2 kohdassa tarkoitetuissa jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

            5 artikla
            Voimaantulo
            Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            6 artikla
            Osoitus
            Tämä direktiivi on osoitettu kaikille jäsenvaltioille.

            Tehty Strasbourgissa 18 päivänä joulukuuta 2019.

                  Euroopan parlamentin puolesta

                  Puhemies

               D. M. SASSOLI

                  Neuvoston puolesta

                  Puheenjohtaja

               T. TUPPURAINEN

            (1)  EUVL C 251, 18.7.2018, s. 2.

            (2)  EUVL C 227, 28.6.2018, s. 63.

            (3)  Euroopan parlamentin kanta, vahvistettu 16. huhtikuuta 2019 (ei vielä julkaistu virallisessa lehdessä), ja neuvoston päätös, tehty 2. joulukuuta 2019.

            (4)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).

            (5)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).

            (6)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

            (7)  Euroopan parlamentin ja neuvoston direktiivi 2009/138/EY, annettu 25 päivänä marraskuuta 2009, vakuutus- ja jälleenvakuutustoiminnan aloittamisesta ja harjoittamisesta (Solvenssi II) (EUVL L 335, 17.12.2009, s. 1).

            (8)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EYV L 331, 15.12.2010, s. 48).

            (9)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).

            (10)  Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).


title: Komission Täytäntöönpanodirektiivi (EU) 2019/1985, annettu 28 päivänä marraskuuta 2019, täytäntöönpanotoimenpiteistä neuvoston direktiivin 2002/53/EY 7 artiklan ja neuvoston direktiivin 2002/55/EY 7 artiklan soveltamiseksi eräiden viljelykasvilajien ja vihanneslajien lajiketarkastuksiin sisältyvien ominaisuuksien vähimmäismäärän sekä tarkastusten vähimmäisedellytysten osalta annettujen direktiivien 2003/90/EY ja 2003/91/EY muuttamisesta (ETA:n kannalta merkityksellinen teksti)

text:
                  29.11.2019

                  FI

                  Euroopan unionin virallinen lehti

                  L 308/86

         KOMISSION TÄYTÄNTÖÖNPANODIREKTIIVI (EU) 2019/1985,
         annettu 28 päivänä marraskuuta 2019,
         täytäntöönpanotoimenpiteistä neuvoston direktiivin 2002/53/EY 7 artiklan ja neuvoston direktiivin 2002/55/EY 7 artiklan soveltamiseksi eräiden viljelykasvilajien ja vihanneslajien lajiketarkastuksiin sisältyvien ominaisuuksien vähimmäismäärän sekä tarkastusten vähimmäisedellytysten osalta annettujen direktiivien 2003/90/EY ja 2003/91/EY muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon viljelykasvilajien yleisestä lajikeluettelosta 13 päivänä kesäkuuta 2002 annetun neuvoston direktiivin 2002/53/EY (1) ja erityisesti sen 7 artiklan 2 kohdan a ja b alakohdan,
         ottaa huomioon vihannesten siementen pitämisestä kaupan 13 päivänä kesäkuuta 2002 annetun neuvoston direktiivin 2002/55/EY (2) ja erityisesti sen 7 artiklan 2 kohdan a ja b alakohdan,
         sekä katsoo seuraavaa:

                     (1)

                     Komission direktiivit 2003/90/EY (3) ja 2003/91/EY (4) hyväksyttiin sen varmistamiseksi, että lajikkeet, jotka jäsenvaltiot sisällyttävät kansallisiin luetteloihinsa, ovat yhteisön kasvilajikeviraston, jäljempänä ’CPVO’, antamien protokollien mukaiset lajiketarkastuksiin sisältyvien ominaisuuksien vähimmäismäärän sekä tarkastusten vähimmäisedellytysten osalta, niiltä osin kuin tällaiset protokollat on laadittu. Lajeihin, joihin ei sovelleta CPVO:n antamia protokollia, sovelletaan kyseisten direktiivien nojalla kasvilajikkeiden kansainvälisen suojeluliiton, jäljempänä ’UPOV’, yleisohjeita.

                     (2)

                     Sen jälkeen, kun direktiivejä 2003/90/EY ja 2003/91/EY on viimeksi muutettu komission täytäntöönpanodirektiivillä (EU) 2019/114 (5), CPVO on laatinut lisäprotokollia ja päivittänyt nykyiset protokollat.

                     (3)

                     Sen vuoksi direktiivejä 2003/90/EY ja 2003/91/EY olisi muutettava.

                     (4)

                     Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN DIREKTIIVIN:

            1 artikla
            Korvataan direktiivin 2003/90/EY liitteet I ja II tämän direktiivin liitteessä olevalla A osalla.

            2 artikla
            Korvataan direktiivin 2003/91/EY liitteet tämän direktiivin liitteessä olevalla B osalla.

            3 artikla
            Ennen 1 päivää kesäkuuta 2020 aloitettujen tarkastusten yhteydessä jäsenvaltiot voivat soveltaa direktiivejä 2003/90/EY ja 2003/91/EY siinä muodossa, joka on voimassa, kunnes ne muutetaan tällä direktiivillä.

            4 artikla
            Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä toukokuuta 2020. Niiden on viipymättä toimitettava nämä säännökset kirjallisina komissiolle.
            Jäsenvaltioiden on sovellettava näitä säännöksiä 1 päivästä kesäkuuta 2020.
            Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

            5 artikla
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            6 artikla
            Tämä direktiivi on osoitettu kaikille jäsenvaltioille.

            Tehty Brysselissä 28 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EYVL L 193, 20.7.2002, s. 1.

            (2)  EYVL L 193, 20.7.2002, s. 33.

            (3)  Komission direktiivi 2003/90/EY, annettu 6 päivänä lokakuuta 2003, täytäntöönpanotoimenpiteistä neuvoston direktiivin 2002/53/EY 7 artiklan soveltamiseksi eräiden viljelykasvilajien lajiketarkastuksiin sisältyvien ominaisuuksien vähimmäismäärän sekä tarkastusten vähimmäisedellytyksien osalta (EUVL L 254, 8.10.2003, s. 7).

            (4)  Komission direktiivi 2003/91/EY, annettu 6 päivänä lokakuuta 2003, täytäntöönpanotoimenpiteistä neuvoston direktiivin 2002/55/EY 7 artiklan soveltamiseksi tarkastuksissa vähintään käsiteltävien ominaisuuksien sekä eräiden vihanneslajien lajiketarkastuksissa vaadittavien vähimmäisedellytysten osalta (EUVL L 254, 8.10.2003, s. 11).

            (5)  Komission täytäntöönpanodirektiivi (EU) 2019/114, annettu 24 päivänä tammikuuta 2019, täytäntöönpanotoimenpiteistä neuvoston direktiivin 2002/53/EY 7 artiklan ja neuvoston direktiivin 2002/55/EY 7 artiklan soveltamiseksi eräiden viljelykasvilajien ja vihanneslajien lajiketarkastuksiin sisältyvien ominaisuuksien vähimmäismäärän sekä tarkastusten vähimmäisedellytysten osalta annettujen komission direktiivien 2003/90/EY ja 2003/91/EY muuttamisesta (EUVL L 23, 25.1.2019, s. 35).

            LIITE

               A OSA

                     ”LIITE I
                     Luettelo 1 artiklan 2 kohdan a alakohdassa tarkoitetuista lajeista, joiden on vastattava yhteisön kasvilajikeviraston teknisiä protokollia (1)

                                    Tieteellinen nimi

                                    Yleiskielinen nimi

                                    Yhteisön kasvilajikeviraston protokolla

                                    Festuca arundinacea Schreb.

                                 Ruokonata

                                 TP 39/1, 1.10.2015.

                                    Festuca filiformis Pourr.

                                 Hapsilampaannata

                                 TP 67/1, 23.6.2011.

                                    Festuca ovina L.

                                 Lampaannata

                                 TP 67/1, 23.6.2011.

                                    Festuca pratensis Huds.

                                 Nurminata

                                 TP 39/1, 1.10.2015.

                                    Festuca rubra L.

                                 Punanata

                                 TP 67/1, 23.6.2011.

                                    Festuca trachyphylla (Hack.) Krajina

                                 Jäykkänata

                                 TP 67/1, 23.6.2011.

                                    Lolium multiflorum Lam.

                                 Italianraiheinä

                                 TP 4/2, 19.3.2019.

                                    Lolium perenne L.

                                 Englanninraiheinä

                                 TP 4/2, 19.3.2019.

                                    Lolium x hybridum Hausskn.

                                 Hybridraiheinä

                                 TP 4/2, 19.3.2019.

                                    Pisum sativum L. (partim)

                                 Peltoherne

                                 TP 7/2 Rev. 2, 15.3.2017.

                                    Poa pratensis L.

                                 Niittynurmikka

                                 TP 33/1, 15.3.2017.

                                    Vicia faba L.

                                 Härkäpapu

                                 TP 8/1, 19.3.2019.

                                    Vicia sativa L.

                                 Rehuvirna

                                 TP 32/1, 19.4.2016.

                                    Brassica napus L. var. napobrassica (L.) Rchb.

                                 Lanttu

                                 TP 89/1, 11.3.2015.

                                    Raphanus sativus L. var. oleiformis Pers.

                                 Öljyretikka

                                 TP 178/1, 15.3.2017.

                                    Brassica napus L. (partim)

                                 Rapsi

                                 TP 36/2, 16.11.2011.

                                    Cannabis sativa L.

                                 Hamppu

                                 TP 276/1 Partial rev., 21.3.2018

                                    Glycine max (L.) Merr.

                                 Soijapapu

                                 TP 80/1, 15.3.2017.

                                    Gossypium spp.

                                 Puuvilla

                                 TP 88/1, 19.4.2016.

                                    Helianthus annuus L.

                                 Isoauringonkukka

                                 TP 81/1, 31.10.2002.

                                    Linum usitatissimum L.

                                 Pellavansiemen

                                 TP 57/2, 19.3.2014.

                                    Sinapis alba L.

                                 Keltasinappi

                                 TP 179/1, 15.3.2017.

                                    Avena nuda L.

                                 Kuoreton kaura

                                 TP 20/2, 1.10.2015.

                                    Avena sativa L. (myös A. byzantina K. Koch)

                                 Kaurat ja punakaura

                                 TP 20/2, 1.10.2015.

                                    Hordeum vulgare L.

                                 Ohra

                                 TP 19/5, 19.3.2019.

                                    Oryza sativa L.

                                 Riisi

                                 TP 16/3, 1.10.2015.

                                    Secale cereale L.

                                 Ruis

                                 TP 58/1, 31.10.2002.

                                    Sorghum bicolor (L.) Moench

                                 Kirjodurra

                                 TP 122/1, 19.3.2019.

                                    Sorghum sudanense (Piper) Stapf.

                                 Sudaninruoho

                                 TP 122/1, 19.3.2019.

                                    Sorghum bicolor (L.) Moench x Sorghum sudanense (Piper) Stapf

                                    Sorghum bicolor- ja Sorghum sudanense -lajien risteytyksen tuloksena syntyvät hybridit

                                 TP 122/1, 19.3.2019.

                                    xTriticosecale Wittm. ex A. Camus

                                 Hybridit, jotka ovat syntyneet erään Triticum-suvun lajin ja erään Secale-suvun lajin risteytymisen tuloksena

                                 TP 121/2 rev. 1, 16.2.2011.

                                    Triticum aestivum L.

                                 Vehnä

                                 TP 3/5, 19.3.2019.

                                    Triticum durum Desf.

                                 Durumvehnä

                                 TP 120/3, 19.3.2014.

                                    Zea mays L. (partim)

                                 Maissi

                                 TP 2/3, 11.3.2010.

                                    Solanum tuberosum L.

                                 Peruna

                                 TP 23/3, 15.3.2017.

                     LIITE II
                     Luettelo 1 artiklan 2 kohdan b alakohdassa tarkoitetuista lajeista, joiden on vastattava kasvilajikkeiden kansainvälisen suojeluliiton antamia testauksen yleisohjeita (1)

                                    Tieteellinen nimi

                                    Yleiskielinen nimi

                                    UPOV:n yleisohjeet

                                    Beta vulgaris L.

                                 Rehujuurikas

                                 TG/150/3, 4.11.1994.

                                    Agrostis canina L.

                                 Luhtarölli

                                 TG/30/6, 12.10.1990.

                                    Agrostis gigantea Roth

                                 Isorölli

                                 TG/30/6, 12.10.1990.

                                    Agrostis stolonifera L.

                                 Rönsyrölli

                                 TG/30/6, 12.10.1990.

                                    Agrostis capillaris L.

                                 Nurmirölli

                                 TG/30/6, 12.10.1990.

                                    Bromus catharticus Vahl

                                 Litteäkattara

                                 TG/180/3, 4.4.2001.

                                    Bromus sitchensis Trin.

                                 Sitkankattara

                                 TG/180/3, 4.4.2001.

                                    Dactylis glomerata L.

                                 Koiranheinä

                                 TG/31/8, 17.4.2002.

                                    xFestulolium Asch. et Graebn.

                                 Hybridit, jotka ovat syntyneet erään Festuca-suvun lajin ja erään Lolium-suvun lajin risteytymisen tuloksena

                                 TG/243/1, 9.4.2008.

                                    Phleum nodosum L.

                                 Ketotähkiö

                                 TG/34/6, 7.11.1984.

                                    Phleum pratense L.

                                 Timotei

                                 TG/34/6, 7.11.1984.

                                    Lotus corniculatus L.

                                 Keltamaite

                                 TG 193/1, 9.4.2008.

                                    Lupinus albus L.

                                 Valkolupiini

                                 TG/66/4, 31.3.2004.

                                    Lupinus angustifolius L.

                                 Kapealehdykkäinen lupiini

                                 TG/66/4, 31.3.2004.

                                    Lupinus luteus L.

                                 Keltalupiini

                                 TG/66/4, 31.3.2004.

                                    Medicago doliata Carmign.

                                 Medicago doliata Carmign.

                                 TG 228/1, 5.4.2006.

                                    Medicago italica (Mill.) Fiori

                                 Vieterimailanen

                                 TG 228/1, 5.4.2006.

                                    Medicago littoralis Rohde ex Loisel.

                                 Merimailanen/Rantamailanen

                                 TG 228/1, 5.4.2006.

                                    Medicago lupulina L.

                                 Nurmimailanen

                                 TG 228/1, 5.4.2006.

                                    Medicago murex Willd.

                                 Pallomailanen

                                 TG 228/1, 5.4.2006.

                                    Medicago polymorpha L.

                                 Piikkimailanen

                                 TG 228/1, 5.4.2006.

                                    Medicago rugosa Desr.

                                 Medicago rugosa Desr.

                                 TG 228/1, 5.4.2006.

                                    Medicago sativa L.

                                 Sinimailanen

                                 TG/6/5, 6.4.2005.

                                    Medicago scutellata (L.) Mill.

                                 Medicago scutellata (L.) Mill.

                                 TG 228/1, 5.4.2006.

                                    Medicago truncatula Gaertn.

                                 Palikkamailanen

                                 TG 228/1, 5.4.2006.

                                    Medicago x varia T. Martyn

                                 Rehumailanen

                                 TG/6/5, 6.4.2005.

                                    Trifolium pratense L.

                                 Puna-apila

                                 TG/5/7, 4.4.2001.

                                    Trifolium repens L.

                                 Valkoapila

                                 TG/38/7, 9.4.2003.

                                    Phacelia tanacetifolia Benth.

                                 Aitohunajakukka

                                 TG/319/1, 5.4.2017.

                                    Arachis hypogaea L.

                                 Maapähkinä

                                 TG/93/4, 9.4.2014.

                                    Brassica rapa L. var. silvestris (Lam.) Briggs

                                 Rypsi

                                 TG/185/3, 17.4.2002.

                                    Carthamus tinctorius L.

                                 Värisaflori

                                 TG/134/3, 12.10.1990.

                                    Papaver somniferum L.

                                 Unikko

                                 TG/166/4, 9.4.2014

               B OSA

                     ”LIITE I
                     Luettelo 1 artiklan 2 kohdan a alakohdassa tarkoitetuista lajeista, joiden on vastattava yhteisön kasvilajikeviraston teknisiä protokollia (1)

                                    Tieteellinen nimi

                                    Yleiskielinen nimi

                                    Yhteisön kasvilajikeviraston protokolla

                                    Allium cepa L. (Cepa group)

                                 Kepasipuli, ruokasipuli

                                 TP 46/2, 1.4.2009.

                                    Allium cepa L. (Aggregatum group)

                                 Salottisipuli

                                 TP 46/2, 1.4.2009.

                                    Allium fistulosum L.

                                 Pillisipuli

                                 TP 161/1, 11.3.2010.

                                    Allium porrum L.

                                 Purjo

                                 TP 85/2, 1.4.2009.

                                    Allium sativum L.

                                 Valkosipuli

                                 TP 162/1, 25.3.2004.

                                    Allium schoenoprasum L.

                                 Ruohosipuli

                                 TP 198/2, 11.3.2015.

                                    Apium graveolens L.

                                 Selleri

                                 TP 82/1, 13.3.2008.

                                    Apium graveolens L.

                                 Mukulaselleri

                                 TP 74/1, 13.3.2008.

                                    Asparagus officinalis L.

                                 Parsa

                                 TP 130/2, 16.2.2011.

                                    Beta vulgaris L.

                                 Punajuurikas, myös Cheltenham-juurikas

                                 TP 60/1, 1.4.2009.

                                    Beta vulgaris L.

                                 Lehtijuurikas tai lehtimangoldi

                                 TP 106/1, 11.3.2015.

                                    Brassica oleracea L.

                                 Lehtikaali

                                 TP 90/1, 16.2.2011.

                                    Brassica oleracea L.

                                 Kukkakaali

                                 TP 45/2 Rev. 2, 21.3.2018.

                                    Brassica oleracea L.

                                 Parsakaali

                                 TP 151/2 Rev., 15.3.2017

                                    Brassica oleracea L.

                                 Ruusukaali/brysselinkaali

                                 TP 54/2 Rev., 15.3.2017

                                    Brassica oleracea L.

                                 Kyssäkaali

                                 TP 65/1 Rev., 15.3.2017

                                    Brassica oleracea L.

                                 Kurttukaali, valkokaali ja punakaali

                                 TP 48/3 Rev., 15.3.2017

                                    Brassica rapa L.

                                 Kiinankaali

                                 TP 105/1, 13.3.2008.

                                    Capsicum annuum L.

                                 Paprika

                                 TP 76/2 Rev., 15.3.2017

                                    Cichorium endivia L.

                                 Kähäräendiivi ja siloendiivi

                                 TP 118/3, 19.3.2014.

                                    Cichorium intybus L.

                                 Teollisuussikuri

                                 TP 172/2, 1.12.2005.

                                    Cichorium intybus L.

                                 Isolehtisikuri

                                 TP 154/1 Rev., 19.3.2019

                                    Cichorium intybus L.

                                 Salaattisikuri

                                 TP 173/2, 21.3.2018.

                                    Citrullus lanatus (Thunb.) Matsum. et Nakai

                                 Vesimeloni

                                 TP 142/2, 19.3.2014.

                                    Cucumis melo L.

                                 Meloni

                                 TP 104/2, 21.3.2007.

                                    Cucumis sativus L.

                                 Kurkku ja avomaankurkku

                                 TP 61/2 Rev. 2, 19.3.2019.

                                    Cucurbita maxima Duchesne

                                 Jättikurpitsa

                                 TP 155/1, 11.3.2015.

                                    Cucurbita pepo L.

                                 Kesäkurpitsa

                                 TP 119/1 rev., 19.3.2014

                                    Cynara cardunculus L.

                                 Latva-artisokka ja kardoni

                                 TP 184/2, 27.2.2013.

                                    Daucus carota L.

                                 Porkkana

                                 TP 49/3, 13.3.2008.

                                    Foeniculum vulgare Mill.

                                 Fenkoli

                                 TP 183/1, 25.3.2004.

                                    Lactuca sativa L.

                                 Lehtisalaatti

                                 TP 13/6 Rev., 15.2.2019

                                    Solanum lycopersicum L.

                                 Tomaatti

                                 TP 44/4 Rev. 3, 21.3.2018.

                                    Petroselinum crispum (Mill.) Nyman ex A. W. Hill

                                 Persilja

                                 TP 136/1, 21.3.2007.

                                    Phaseolus coccineus L.

                                 Ruusupapu

                                 TP 9/1, 21.3.2007.

                                    Phaseolus vulgaris L.

                                 Tarhapapu ja salkopapu

                                 TP 12/4, 27.2.2013.

                                    Pisum sativum L. (partim)

                                 Silpoydinherne, silpoherne ja sokeriherne

                                 TP 7/2 Rev. 2, 15.3.2017.

                                    Raphanus sativus L.

                                 Retiisi, retikka

                                 TP 64/2 Rev., 11.3.2015

                                    Rheum rhabarbarum L

                                 Raparperi

                                 TP 62/1, 19.4.2016.

                                    Scorzonera hispanica L.

                                 Kaurajuuri tai mustajuuri

                                 TP 116/1, 11.3.2015.

                                    Solanum melongena L.

                                 Munakoiso

                                 TP 117/1, 13.3.2008.

                                    Spinacia oleracea L.

                                 Pinaatti

                                 TP 55/5 Rev. 2, 15.3.2017.

                                    Valerianella locusta (L.) Laterr.

                                 Vuonankaali

                                 TP 75/2, 21.3.2007.

                                    Vicia faba L. (partim)

                                 Härkäpapu

                                 TP Härkäpapu/1, 25.3.2004.

                                    Zea mays L. (partim)

                                 Sokerimaissi ja paukkumaissi

                                 TP 2/3, 11.3.2010.

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Tomaatin perusrungot

                                 TP 294/1 Rev. 3, 21.3.2018.

                                    Cucurbita maxima Duchesne x Cucurbita moschata Duchesne

                                    Cucurbita maxima Duchesne x Cucurbita moschata Duchesne lajienväliset hybridit käytettäviksi perusrunkoina

                                 TP 311/1, 15.3.2017.

                     LIITE II
                     Luettelo 1 artiklan 2 kohdan b alakohdassa tarkoitetuista lajeista, joiden on vastattava kasvilajikkeiden kansainvälisen suojeluliiton antamia testauksen yleisohjeita (1)

                                    Tieteellinen nimi

                                    Yleiskielinen nimi

                                    UPOV:n yleisohjeet

                                    Brassica rapa L.

                                 Nauris

                                 TG/37/10, 4.4.2001.

               (1)  Nämä protokollat ovat saatavilla yhteisön kasvilajikeviraston internetsivuilla (www.cpvo.europa.eu).

               (1)  Nämä yleisohjeet ovat saatavilla kasvilajikkeiden kansainvälisen suojeluliiton internetsivulla (www.upov.int).

               (1)  Nämä protokollat ovat saatavilla yhteisön kasvilajikeviraston internetsivuilla (www.cpvo.europa.eu).

               (1)  Nämä yleisohjeet ovat saatavilla kasvilajikkeiden kansainvälisen suojeluliiton internetsivulla (www.upov.int).


title: Neuvoston direktiivi (EU) 2020/1756, annettu 20 päivänä marraskuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta siltä osin kuin on kyse verovelvollisten tunnistamisesta Pohjois-Irlannissa

text:
                  25.11.2020

                  FI

                  Euroopan unionin virallinen lehti

                  L 396/1

         NEUVOSTON DIREKTIIVI (EU) 2020/1756,
         annettu 20 päivänä marraskuuta 2020,
         yhteisestä arvonlisäverojärjestelmästä annetun direktiivin 2006/112/EY muuttamisesta siltä osin kuin on kyse verovelvollisten tunnistamisesta Pohjois-Irlannissa
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
         ottaa huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin lausunnon (1),
         ottaa huomioon Euroopan talous- ja sosiaalikomitean lausunnon (2),
         noudattaa erityistä lainsäätämisjärjestystä,
         sekä katsoo seuraavaa:

                     (1)

                     Yhdistynyt kuningaskunta erosi Euroopan unionista 31 päivänä tammikuuta 2020 Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen, jäljempänä ’erosopimus’, perusteella. Erosopimuksessa määrätään siirtymäkaudesta, joka päättyy 31 päivänä joulukuuta 2020. Siihen saakka Yhdistyneeseen kuningaskuntaan ja Yhdistyneessä kuningaskunnassa sovelletaan unionin oikeuden arvonlisäverosäännöksiä. Tämän siirtymäkauden päätyttyä unionin oikeuden arvonlisäverosäännöksiä ei enää sovelleta Yhdistyneeseen kuningaskuntaan eikä Yhdistyneessä kuningaskunnassa.

                     (2)

                     Erosopimukseen erottamattomana osana kuuluvan Irlantia/Pohjois-Irlantia koskevan pöytäkirjan, jäljempänä ’pöytäkirja’, 8 artiklan mukaisesti pöytäkirjan liitteessä 3 lueteltuja, tavaroita koskevia unionin oikeuden arvonlisäverosäännöksiä sovelletaan kuitenkin edelleen Pohjois-Irlannissa (3) siirtymäkauden jälkeen, jotta vältetään tiukka rajavalvonta Irlannin ja Pohjois-Irlannin välillä.

                     (3)

                     Verovelvollisiin ja tiettyihin oikeushenkilöihin, jotka eivät ole verovelvollisia, sovelletaan sen vuoksi unionin oikeuden arvonlisäverosäännöksiä tavaraliiketoimien osalta Pohjois-Irlannissa, mutta niihin sovelletaan Yhdistyneen kuningaskunnan lainsäädännön arvonlisäverosäännöksiä kaikkien muiden liiketoimien osalta Yhdistyneessä kuningaskunnassa, mukaan lukien Pohjois-Irlanti.

                     (4)

                     Unionin arvonlisäverojärjestelmän moitteettoman toiminnan varmistamiseksi on olennaisen tärkeää, että annetaan erillinen arvonlisäverotunniste jokaiselle neuvoston direktiivin 2006/112/EY (4) 214 artiklan 1 kohdan a, b ja c alakohdassa luetellulle verovelvolliselle, joka Pohjois-Irlannissa suorittaa tavaroiden luovutuksia, ja jokaiselle verovelvolliselle tai oikeushenkilölle, joka ei ole verovelvollinen, joka suorittaa tavaroiden yhteisöhankintoja, ja sellaiselle verovelvolliselle, johon sovelletaan vapaaehtoista erityisjärjestelmää tavaroiden etämyynnin harjoittamisen vuoksi.

                     (5)

                     Sen vuoksi Pohjois-Irlannissa olisi otettava käyttöön erilliset arvonlisäverotunnisteet, joissa on erityinen etuliite, jotta voidaan erottaa toisistaan yhtäältä verovelvolliset ja oikeushenkilöt, jotka eivät ole verovelvollisia, ja joiden Pohjois-Irlannissa sijaitsevilla tavaroilla suoritettuihin liiketoimiin sovelletaan unionin oikeuden arvonlisäverosäännöksiä, ja toisaalta henkilöt, jotka suorittavat muita liiketoimia, joita varten ne on rekisteröity arvonlisäverotarkoituksissa Yhdistyneessä kuningaskunnassa.

                     (6)

                     Arvonlisäverotunnisteiden etuliitteet unionissa perustuvat pääsääntöisesti maiden ISO 3166 alpha-2 -koodeihin, joista voidaan tunnistaa arvonlisäverotunnisteen antanut jäsenvaltio. Pohjois-Irlannilla ei ole kyseisen järjestelmän mukaista koodia, mutta ISO:n mukaan on mahdollista käyttää X-koodeja sellaisten alueiden osalta, joilla ei ole erityistä koodia. Sen vuoksi on aiheellista ehdottaa Pohjois-Irlantia varten koodia ”XI”.

                     (7)

                     Direktiiviä 2006/112/EY olisi sen vuoksi muutettava,

               ON HYVÄKSYNYT TÄMÄN DIREKTIIVIN:

            1 artikla
            Lisätään direktiivin 2006/112/EY 215 artiklaan kohta seuraavasti:

               ”Pohjois-Irlannin osalta käytetään etuliitettä ”XI”.”

            2 artikla

               1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2020. Niiden on viipymättä ilmoitettava tästä komissiolle.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            4 artikla
            Tämä direktiivi on osoitettu kaikille jäsenvaltioille.

            Tehty Brysselissä 20 päivänä marraskuuta 2020.

                  Neuvoston puolesta

                  Puheenjohtaja

               M. ROTH

            (1)  Lausunto annettu 11 päivänä marraskuuta 2020 (ei vielä julkaistu virallisessa lehdessä).

            (2)  Lausunto annettu 29 päivänä lokakuuta 2020 (ei vielä julkaistu virallisessa lehdessä).

            (3)  Edellyttäen, että Pohjois-Irlannissa ilmaistaan demokraattisesti suostumus 5–10 artiklan soveltamisen jatkamiseen pöytäkirjan 18 artiklan 1 kohdassa tarkoitetulla tavalla.

            (4)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).